b"\n_START_ARTICLE_\nGrivina (Rusia)\n_START_PARAGRAPH_\nGrivina (rus. \xd0\xb3\xd1\x80\xd0\xb8\xd0\xb2\xd0\xbd\xd0\xb0, lenk. Grzywna, \xc4\x8dek. H\xc5\x99ivna) \xe2\x80\x93 XI-XV a. Rusios ir kaimynini\xc5\xb3 \xc5\xa1ali\xc5\xb3 piniginis ir mas\xc4\x97s vienetas, naudotas sidabro ir aukso masei matuoti. Kaip mas\xc4\x97s vienetas naudota auksui ir sidabrui sverti, i\xc5\xa1 to kilo ir piniginis ekvivalentas. Aukso grivina buvo 12,5 karto brangesn\xc4\x97 u\xc5\xbe sidabrin\xc4\x99. _NEWLINE_Priklausomai nuo vietov\xc4\x97s, jo svoris svyravo nuo 190 g iki beveik 300 g, ir buvo lygus 1/2 vietinio svaro._NEWLINE_Grivin\xc5\xb3 atitikmuo \xc5\xa0iaur\xc4\x97s ir Vidurio Europoje buvo mark\xc4\x97. Balti\xc5\xa1kieji analogai - lietuvi\xc5\xa1ki ilgieji.\n_START_SECTION_\nRaida\n_START_PARAGRAPH_\nVienetas pavadintas pagal slavi\xc5\xa1k\xc4\x85 papuo\xc5\xa1alo antkakl\xc4\x97s pavadinim\xc4\x85 rus. \xd0\xb3\xd1\x80\xd0\xb8\xd0\xb2\xd0\xbd\xd0\xb0. \xc5\xa0is papuo\xc5\xa1alas da\xc5\xbenai b\xc5\xabdavo gaminamas i\xc5\xa1 brangi\xc5\xb3j\xc5\xb3 metal\xc5\xb3 \xe2\x80\x93 aukso ar sidabro. V\xc4\x97liau \xc5\xbeodis \xc4\x97m\xc4\x97 reik\xc5\xa1ti tam tikr\xc4\x85 kiek\xc4\xaf brangiojo metalo. I\xc5\xa1 \xc4\x8dia atsirado piniginis svorio vienetas - sidabro grivina, minima 1130 m. did\xc5\xbeiojo kunigaik\xc5\xa1\xc4\x8dio Mstislavo ir jo s\xc5\xabnaus Vsevolodo ra\xc5\xa1te Naugardo Jurijaus vienuolynui._NEWLINE_Sidabro grivina atitiko tam tikr\xc4\x85 kiek\xc4\xaf vienod\xc5\xb3 monet\xc5\xb3. \xc5\xa0i mok\xc4\x97jimo priemon\xc4\x97 vadinta kun\xc5\xb3 grivina (rus. \xd0\xb3\xd1\x80\xd0\xb8\xd0\xb2\xd0\xbd\xd0\xb0 \xd0\xba\xd1\x83\xd0\xbd). Abi \xc5\xa1ios grivinos Rusioje naudotos mok\xc4\x97jimams. _NEWLINE_Prad\xc5\xbeioje sidabro grivinos ir kun\xc5\xb3 grivinos mas\xc4\x97s buvo vienodos, bet kun\xc5\xb3 grivinos buvo gaminamos i\xc5\xa1 \xc5\xbeemos prabos sidabro, tod\xc4\x97l buvo keturis kartus pigesn\xc4\x97 u\xc5\xbe sidabrin\xc4\x99. V\xc4\x97liau grivin\xc5\xb3 ver\xc4\x8di\xc5\xb3 santykis vis labiau keit\xc4\x97si. _NEWLINE_Kijevo Rusioje grivina kaip pagrindin\xc4\x97 mok\xc4\x97jimo priemon\xc4\x97 \xc4\xafsitvirtino XI a., tuo metu Kijevo grivina sv\xc4\x97r\xc4\x97 apie 160 g. XII a. sidabro grivina sv\xc4\x97r\xc4\x97 apie 204 g ir buvo lygi 5 kun\xc5\xb3 grivinoms, kur viena kun\xc5\xb3 grivina sv\xc4\x97r\xc4\x97 apie 51 g. Sidabro grivina atitiko tam tikr\xc4\x85 skai\xc4\x8di\xc5\xb3 vienod\xc5\xb3 monet\xc5\xb3. Sporadi\xc5\xa1kai naudojama aukso grivina buvo 12,5 karto brangesn\xc4\x97 u\xc5\xbe sidabro grivin\xc4\x85._NEWLINE_XIII a. Novgorodo grivinas \xc4\x97m\xc4\x97 vadinti \xc5\xbeod\xc5\xbeiu rus. \xd1\x80\xd1\x83\xd0\xb1\xd0\xbb\xd1\x8c 'rublis', kuris \xc4\x97m\xc4\x97 i\xc5\xa1stumti \xc5\xbeod\xc4\xaf \xd0\xb3\xd1\x80\xd0\xb8\xd0\xb2\xd0\xbd\xd0\xb0. XV a. nustota lydinius grivinas ir rublius naudoti kaip mok\xc4\x97jimo priemones, o \xc5\xbeodis \xd1\x80\xd1\x83\xd0\xb1\xd0\xbb\xd1\x8c imtas naudoti Rusios monet\xc5\xb3 sistemoje. 204 g mas\xc4\x97s grivina buvo naudojama rusi\xc5\xa1k\xc5\xb3 monet\xc5\xb3 mas\xc4\x97ms nustatyti. Nuo rus. \xd0\xb3\xd1\x80\xd0\xb8\xd0\xb2\xd0\xbd\xd0\xb0 kilo ir 10 kapeik\xc5\xb3 monetos pavadinimas grivenikas (rus. \xd0\xb3\xd1\x80\xd0\xb8\xd0\xb2\xd0\xb5\xd0\xbd\xd0\xbd\xd0\xb8\xd0\xba). _NEWLINE_\xc4\x8cekijos karalyst\xc4\x97je Prahos grivina buvo svarbus vienetas. Atsiradus monetoms ir prad\xc4\x97jus kaldinti Prahos gra\xc5\xa1ius, i\xc5\xa1 vienos grivinos buvo nukaldinamos 48 monetos. Lenkijos karalyst\xc4\x97je Krokuvos grivina naudota kaip piniginis vienetas iki XI a. Nuo X a. grivinos pagrindu prad\xc4\x97ti kaldinti denarai. I\xc5\xa1 prad\xc5\xbei\xc5\xb3 i\xc5\xa1 1 grivinos buvo nukalama 240 denar\xc5\xb3, o v\xc4\x97liau denaro kursas krito: XIV a. I pus\xc4\x97je ji atitiko 576 denarus, am\xc5\xbeiaus viduryje - 768 denarus, am\xc5\xbeiaus pabaigoje - jau 864 denarus."